Președintele demisionar al PNL Vaslui, senatorul Dan Marian, a fost pus sub control judiciar de procurorii anticorupție, pentru o perioadă de 60 de zile, într-un dosar privind ilegalități cu terenuri agricole. În același dosar au mai fost puse sub control judiciar, pentru 60 de zile, alte opt persoane.

Gigi Nețoiu, la data faptei administrator în fapt al unei societăți viticole, este acuzat de săvârșirea infracțiunilor de : instigare la abuz în serviciu dacă funcționarul a obținut pentru sine sau pentru altul un folos necuvenit, în formă continuată, instigare la complicitate la infracțiunea de abuz în serviciu, în formă continuată, spălare de bani, în formă continuată.

Vasile Cupșan, la data faptei secretar general al Instituției prefectului județului Vaslui și secretar al Comisiei Județene de Fond Funciar Vaslui, este acuzat de procurorii DNA de infracțiunii de abuz în serviciu dacă funcționarul a obținut pentru sine sau pentru altul un folos necuvenit, în formă continuată.

Gabriela Luca, la data faptei funcționar public în cadrul Instituției Prefectului județului Vaslui, este acuzată de săvârșirea infracțiunii de complicitate la abuz în serviciu dacă funcționarul a obținut pentru sine sau pentru altul un folos necuvenit, în formă continuată.

Daniel Prunilă, la data faptei membru al Comisiei Județene de Fond Funciar Vaslui, respectiv de director al OCPI Vaslui, este acuzat de săvârșirea infracțiunii de abuz în serviciu dacă funcționarul a obținut pentru sine sau pentru altul un folos necuvenit, în formă continuată.

Tudor Stafie, la data faptei primar al municipiului Huși, cu privire la săvârșirea infracțiunii de complicitate la abuz în serviciu dacă funcționarul a obținut pentru sine sau pentru altul un folos necuvenit, în formă continuată.

Luchi Georgescu, la data faptelor acționar și președinte al Consiliului de Administrație al unei societăți viticole, este acuzată cu privire la săvârșirea infracțiunilor de: instigare la abuz în serviciu dacă funcționarul a obținut pentru sine sau pentru altul un folos necuvenit, în formă continuată, instigare la complicitate la infracțiunea de abuz în serviciu, în formă continuată, spălare de bani, în formă continuată,

Emanuela Mocanu, la data faptelor reprezentant punct de lucru Huși al unei societăți viticole, este acuzată de complicitate la abuz în serviciu dacă funcționarul a obținut pentru sine sau pentru altul un folos necuvenit, în formă continuată, complicitate la infracțiunea de spălare de bani, în formă continuată.

Procurorii DNA precizează că, în cursul anului 2007, o societate viticolă controlată de Gigi Nețoiu ar fi dobândit în proprietate, în mod fraudulos, la prețuri sub valoarea de piață, suprafața totală de 692,685 ha - plantată cu viță de vie, situată pe amplasamentul fostelor plantații ale S.C. VIDIȘAMP S.A. Huși, jud. Vaslui, teren aflat în administrarea Agenției Domeniilor Statului.

Astfel, îi acuză pe Gigi Nețoiu și Luchi Georgescu că ar fi căutat și identificat o modalitate ilicită prin care să dobândească în proprietate, la prețuri sub valoarea de piață, suprafața de teren în cauză.

„Demersurile au fost făcute în contextul în care Gheorghe Nețoiu cunoștea că, potrivit legislației în domeniul fondului funciar, suprafețele de teren în cauză, aflate în proprietatea privată a statului și administrate de A.D.S., nu ar fi putut intra în proprietatea societății decât prin plata unor sume de bani, la valoarea de piață, către foștii proprietari ce deținuseră suprafețe de teren pe amplasamentul respectiv, iar cele care nu făceau obiectul solicitărilor de reconstituire a dreptului de proprietate nu puteau fi înstrăinate de către stat, ci doar concesionate”, precizează procurorii DNA, într-un comunicat de presă.

Astfel, atât personal, cât și prin intermediul unei alte persoane, Gheorghe Nețoiu i-ar fi solicitat deputatului Dan Marian ca, în schimbul unor foloase materiale, să determine persoane cu funcții „cheie” în procesul decizional legat de retrocedări (printre care s-ar fi aflat și Vasile Cupșan-Cătălin, Daniel Prunilă și Tudor Stafie).

Procurorii DNA susțin că „funcționarii respectivi, în exercitarea atribuțiilor de serviciu, ar fi urmat să găsească, să deruleze și să se implice într-o procedură ilicită care, sub aparența unei activități legale de retrocedare către persoane îndreptățite la reconstituirea dreptului de proprietate asupra unor terenuri din județul Vaslui, să aibă ca rezultat obținerea în proprietate, de către societatea viticolă controlată de inculpatul Nețoiu Gheorghe, a celor 692,685 ha cu viță de vie”.

CITEȘTE ȘI: Președintele PNL Vaslui a demisionat din funcție. El este urmărit penal de DNA, într-un dosar privind ilegalități cu terenuri agricole

Totodată, deputatul Dan Marian este acuzat că ar fi controlat „din umbră” procesul de retrocedare, implicându-se personal pe fiecare etapă (validare de către Comisia Județeană de Fond Funciar Vaslui, predare de către A.D.S., emitere titluri de proprietate) și cunoscând că activitatea este contrară legislației aplicabile în materia fondului funciar (documentele aflate la dosarele de retrocedare întocmite la nivelul comisiei județene sunt incomplete, necorespunzătoare situației de fapt și contrare actelor normative incidente în cazurile respective de retrocedare). Procurorii DNA precizează că acest aspect i-ar fi fost adus la cunoștință pe parcursul derulării procedurii, dar șeful PNL Vaslui ar fi insistat în demersurile ilicite față de persoanele sus-menționat,e pentru a finaliza procedura de retrocedare.

„În concret, la instigarea inculpatului Marian Dan-Mihai și a persoanei la care a apelat inițial inculpatul Nețoiu Gheorghe, funcționarii publici implicați au făcut următoarele demersuri: au organizat activitatea de retrocedare prin solicitarea implicării primarilor și a unor funcționari publici din cadrul comunelor, în sensul întocmirii unor documente contrare normelor de fond funciar. De asemenea acestora le-a fost indicată și modalitatea de formulare a propunerilor de validare, prin introducerea pe ordinea de zi și prezentarea cazurilor în cadrul ședințelor Comisiei Județene de Fond Funciar Vaslui în modalitatea în care să se asigure de reușita validării propunerilor nelegale formulate. S-au implicat, cu încălcarea prevederilor legale, în derularea, în ședințele de fond funciar, a unei proceduri de validare a radierii unor persoane îndreptățite la reconstituirea dreptului de proprietate pentru terenuri agricole, pe raza mai multor comune și atribuirea altora, pe amplasamentul fostei SC VIDIȘAMP SA HUȘI (plantație de vie), din rezerva A.D.S. Au aprobat prin vot în ședințele Comisiei Județene de Fond Funciar Vaslui validarea și nu au inițiat sistarea activităților ilicite atunci când le-au constatat, S-au ocupat de avizarea, semnarea și înaintarea către A.D.S. București a dosarelor de retrocedare și, ulterior, au semnat titlurile de proprietate emise nelegal”, mai precizează DNA.

Procurorii anticorupție mai susțin că, reprezentanții A.D.S., cu încălcarea legislației aplicabile în materia fondului funciar, ar fi avizat documentația de retrocedare și întocmire a protocoalelor de predare-preluare a terenurilor respective.

„După predarea de către ADS București a suprafețelor de teren, către comisiile de fond funciar din municipiul Huși și alte două comune, au fost emise titluri de proprietate pentru o suprafața de 692,685 ha (aceasta în condițiile în care hotărârile Comisiei Județene de Fond Funciar Vaslui au vizat o suprafață totală de 636,44 ha, iar prin Protocoalele de predare-preluare s-a predat suprafața totală de 770,53 ha). În aceste condiții, pe de o parte Statul Român (titular al dreptului de proprietate, exercitat prin intermediul A.D.S.) a fost prejudiciat cu suma de 9.598.656 lei. Aceasta reprezintă diferența valorii noului amplasament și valoarea de piață a vechilor amplasamente la care persoanele ar fi fost îndreptățite pentru reconstituirea proprietății. Pe de altă parte, societatea viticolă controlată de Gigi Nețoiu a obținut un folos injust, prin achiziția terenurilor în cauză la un preț inferior valorii de piață, în sumă de 11.482.021 lei”, mai precizează DNA.

Pe timpul cât se află sub control judiciar, inculpații trebuie să respecte următoarele obligații: să se prezinte la sediul Direcției Naționale Anticorupție - Serviciul Teritorial Iași sau la sediile instanțelor de judecată, ori de câte ori sunt chemați, să informeze de îndată organele judiciare cu privire la schimbarea locuințelor, să se prezinte la organul de poliție desemnat cu supravegherea lor, conform programului de supraveghere întocmit de organul de poliție sau ori de câte ori sunt chemați, să nu comunice direct sau indirect, pe nicio cale, cu persoanele menționate în ordonanțele de dispunere a controlului judiciar, să nu depășească limita teritorială a României decât cu încuviințarea prealabilă a organelor judiciare.